钦定古今图书集成/明伦汇编/氏族典/第147卷 > 孙思邈
## 钦定古今图书集成/明伦汇编/氏族典/第147卷 > 孙思邈

按《唐书孙思邈传》，思邈，京兆华原人，通百家说，善言
《老子》、庄周。周洛州总管独孤信见其少，异之曰：“圣童
也，顾器大难为用尔。及长，居太白山。隋文帝辅政，以
国子博士召，不拜，密语人曰：‘后五十年有圣人出，吾
且助之’。太祖初，召诣京师，年已老，而听视聪了。帝叹
曰：‘有道者’！”欲官之，不受。显庆中，复召见，拜谏议大夫固辞。上元元年，称疾还山。高宗赐良马，假鄱阳公主
邑司以居之。思邈于阴阳、推步、医药无不善，孟诜、卢
照邻等师事之。初，魏徵等修式齐、梁、周、隋等五家史，屡
咨所遗，其传最详。永淳初卒，年百馀岁。遗令薄葬，不
藏明器，祭去牲牢。孙处约常以诸子见思邈曰：“俊先
显侑，晚贵佺，祸在执兵。”后皆验。太子詹事卢齐卿之
少也，思邈曰：“后五十年位方伯，吾孙为属吏，愿自爱。”
时思邈之孙溥尚未生，及溥为萧丞，而齐卿徐州刺
史。